ai4bharat/Pralekha huggingface dataset:
சாலைப் போக்குவரத்து மற்றும் நெடுஞ்சாலைத்துறை அமைச்சகம்
2025-க்குள் சாலை விபத்துகளை பாதியாக குறைக்க திரு நிதின் கட்கரி அறைகூவல்
2025-ஆம் ஆண்டுக்குள் சாலை விபத்துகளை பாதியாக்க் குறைக்க வேண்டும் என்று மத்திய சாலைப் போக்குவரத்து மற்றும் நெடுஞ்சாலைகள் துறை அமைச்சர் திரு நிதின் கட்கரி அறைகூவல் விடுத்துள்ளார். அமைச்சகம், தேசிய நெடுஞ்சாலைகள் ஆணையம், பொதுப்பணித்துறை மற்றும் சாலை கட்டமைப்பு தொடர்பான பல்வேறு முகமைகளில் உள்ள பொறியாளர்களுக்கு சாலைப் பாதுகாப்பு குறித்த மூன்று நாள் கட்டாயப் பயிற்சி அளிக்கப்பட வேண்டும் என்று ஆலோசனை வழங்கினார்.
நேற்று நடைபெற்ற தேசிய சாலைப் பாதுகாப்பு குழுவின் 19-வது கூட்டத்தில் பேசிய அவர், சாலை விபத்துகளை குறைப்பது படிப்படியாக நடக்காதென்றும், தொடர்புடைய அனைவரும் இதற்கு உடனடியாக உச்சக்கட்ட முக்கியத்துவம் வழங்க வேண்டும் என்றும் கூறினார்.
சுவீடனை உதாரணமாகக் காட்டிய அமைச்சர், அங்கு சாலை விபத்துகள் பொறுத்துக் கொள்ளப்படுவதில்லை என்று கூறினார். ஒவ்வொரு நாளும் 30 கிலோமீட்டருக்கான சாலைகளை இந்தியா கட்டமைக்கிறதென்றும், பெருந்தொற்றின் போது இது ஒரு மிகப்பெரிய சாதனை என்றும் அவர் தெரிவித்தார்.
பாதுகாப்பான சாலைப் போக்குவரத்தை நோக்கி மக்களை ஊக்குவிக்குமாறு மாநில அரசுகளை கேட்டுக்கொண்ட அவர், இதில் ஈடுபட்டுள்ள அரசு சாரா தொண்டு நிறுவனங்களைப் பாராட்டினார்.
சாலைப் பாதுகாப்பு நடவடிக்கைகள் குறித்த விழிப்புணர்வை பரப்புவதற்காக சமூக ஊடகங்களைப் பெரிய அளவில் பயன்படுத்துமாறு அவர் கேட்டுக்கொண்டார். சாலைப் பாதுகாப்புக்கான நாடாளுமன்ற உறுப்பினர்களின் குழு ஒன்று இருப்பதாகவும், அனைத்து சட்டமன்ற உறுப்பினர்களும் தங்களது தொகுதிகளில் சாலை விபத்துகளை குறைப்பது குறித்து கவனம் செலுத்த வேண்டும் என்றும் அமைச்சர் கேட்டுக்கொண்டார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1690352
மத்திய அமைச்சரவை
700 மெகா ஹெர்ட்ஸ் கற்றையில் 5 மெகா ஹெர்ட்ஸ் அலைக்கற்றையை இந்திய ரயில்வேக்கு ஒதுக்க மத்திய அமைச்சரவை ஒப்புதல்
ரயில் சேவைகளில் பாதுகாப்பு வலுவடையும்
ரயில்வேயின் இயக்கம் மற்றும் பாதுகாப்பில் குறிப்பிடத்தக்க மாற்றம் ஏற்படும்
ரயில் ஓட்டுநர்கள், மெய்க்காப்பாளர்கள் இடையே சீரான தொடர்பு ஏற்பட்டு பாதுகாப்பு மேம்படுத்தப்படும்
செயல்பாட்டு மற்றும் பாதுகாப்பு நடவடிக்கைகளுக்காக பாதுகாப்பான குரல், காணொளி மற்றும் தரவு சார்ந்த தொலைத்தொடர்பு சேவைகள் அளிக்கப்படும்
மொத்தத் திட்டத்திற்கு மதிப்பிடப்பட்டுள்ள முதலீடு சுமார் ரூ.25,000 கோடி
அடுத்த ஐந்து ஆண்டுகளில் திட்டம் நிறைவடையும்
பயணிகளின் பாதுகாப்பை உறுதி செய்யும் வகையில் ரயில்கள் மோதுவதை தடுப்பதற்காக உள்நாட்டிலேயே தயாரிக்கப்பட்ட அமைப்பு முறைக்கு ரயில்வே ஒப்புதல்
தற்சார்பு இந்தியா இயக்கத்திற்கு ஊக்கமளிக்கும் வகையில் ரயில்கள் மற்றும் ரயில் நிலையங்களில் பொதுமக்களின் பாதுகாப்பிற்காக 700 மெகா ஹெர்ட்ஸ் கற்றையில் 5 மெகா ஹெர்ட்ஸ் அலைக்கற்றையை இந்திய ரயில்வேக்கு ஒதுக்க பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது.
இந்த அலைக்கற்றை வாயிலாக நீண்டகால பரிணாமத்தின் அடிப்படையில் வழித்தடங்களில் நடமாடும் ரயில் வானொலி தொலைத்தொடர்பை வழங்க இந்திய ரயில்வே திட்டமிட்டுள்ளது. இந்தத் திட்டத்திற்கு மதிப்பிடப்பட்டுள்ள முதலீடு சுமார் ரூ.25,000 கோடியாகும். அடுத்த 5 ஆண்டுகளில் இந்தத் திட்டம் நிறைவடையும்.
மேலும், பயணிகளின் பாதுகாப்பை உறுதி செய்யும் வகையில் விபத்துகளைக் குறைப்பதற்கு, ரயில்கள் மோதுவதைத் தடுப்பதற்காக உள்நாட்டிலேயே தயாரிக்கப்பட்ட அமைப்பு முறைக்கும் இந்திய ரயில்வே ஒப்புதல் அளித்துள்ளது.
இதன்மூலம் ரயில்வேயின் இயக்கம் மற்றும் பாதுகாப்பில் குறிப்பிடத்தக்க மாற்றம் ஏற்படும். தற்போது உள்ள உள்கட்டமைப்புகளைப் பயன்படுத்தி அதிக ரயில்களை இயக்குவதற்கு வழித்தடங்களை உயர்த்தி, பாதுகாப்பையும் இந்தத் திட்டம் மேம்படுத்தும்.
நவீன ரயில் இணைப்புகளின் வாயிலாக பயணக் கட்டணம் குறைவதுடன் செயல்திறனும் அதிகரிக்கும். ‘மேக் இன் இந்தியா' இயக்கத்தைப் பூர்த்தி செய்யும் வகையில் பன்னாட்டு தொழில்துறைகள் தங்களது உற்பத்தி நிலையங்களை உருவாக்கி வேலைவாய்ப்பை பெருக்கவும் இந்த நடவடிக்கை ஏதுவாக இருக்கும்.
செயல்பாட்டு மற்றும் பாதுகாப்பு நடவடிக்கைகளுக்காக பாதுகாப்பான குரல், காணொளி மற்றும் தரவு சார்ந்த தொலைத்தொடர்பு சேவைகளை அளிப்பதே நீண்டகால பரிணாம முயற்சிக்கான இந்திய ரயில்வேயின் முக்கிய நோக்கமாகும். நவீன மற்றும் ரயில் பாதுகாப்பு அமைப்பு முறைகளில் இவை பயன்படுத்தப்படுவதோடு, ரயில் ஓட்டுநர்கள், மெய்க்காப்பாளர்கள் இடையே சீரான தகவல் தொடர்பிற்கும் வழிவகுக்கும்.
தொலைதூரத்தில் உள்ள ரயில் பெட்டிகள், இன்ஜின்கள், சரக்கு பெட்டிகள், ரயில் பெட்டிகளில் உள்ள கண்காணிப்பு கேமராக்கள் வாயிலான நேரலை தகவல்கள் போன்ற இணையம் சார்ந்த நடவடிக்கைகளை மேற்கொண்டு தரமான, பாதுகாப்பான மற்றும் துரிதமான ரயில் சேவையை வழங்குவதற்கும் இந்த முயற்சி உதவிகரமாக இருக்கும்.
இந்தியத் தொலைத்தொடர்பு ஒழுங்குமுறை ஆணையமான டிராயின் பரிந்துரைப்படி கட்டுப்படுத்தப்பட்ட பயன்பாட்டிற்கு உரிமைத் தொகை மற்றும் உரிம கட்டணங்களாக தொலைத்தொடர்புத்துறை விதித்துள்ள விதிமுறைகளின் அடிப்படையில் அலைக்கற்றைக்கான தொகை அமைந்திருக்கும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1725627
----
(
மின்னணு மற்றும் தகவல் தொழில்நுட்பம்
டாக்டர்.என். சேஷகிரி நினைவு சொற்பொழிவாற்றினார் திரு. நாராயண மூர்த்தி
தேசிய தகவல் மையம் அதன் நிறுவன தலைமை இயக்குநர் டாக்டர் என் சேஷகிரிக்கு புகழஞ்சலி செலுத்தியது
மத்திய மின்னணு மற்றும் தகவல் தொழில்நுட்ப அமைச்சகத்தின் கீழ் செயல்படும் முக்கிய அமைப்புகளில் ஒன்றான தேசிய தகவல் மையம் ,மின்னணு ஆளுகையை மேம்படுத்துவதில் முக்கிய பங்கு வகிப்பதுடன், அரசின் தகவல் மற்றும் தொலைத்தொடர்பு தொழில்நுட்ப கட்டமைப்பு வசதி மற்றும் பிற தேவைகளை வழங்குவதிலும் முன்னோடியாகத் திகழ்கிறது.
இந்த தேசிய தகவல் மையத்தை உருவாக்கியதன் பின்னணியில், இந்த மையத்தின் நிறுவன தலைமை இயக்குநர் டாக்டர். நரசிம்மையா சேஷகிரி முக்கிய பங்கு வகித்ததுடன் மத்திய அரசின் சிறப்பு செயலாளராகவும், பணியாற்றியுள்ளார். தொலைநோக்குப் பார்வையுடன் கூடிய அவரது தலைமையின் கீழ் 1976ஆம் ஆண்டு முதல் 2000 வரையிலான 25 ஆண்டு காலத்தில். தேசிய தகவல் மையம், விரிவான தகவல் தொழில்நுட்ப கட்டமைப்பு வசதிகளை ஏற்படுத்தி, மத்திய-மாநில அரசுத்துறைகள் முதல் மாவட்டங்கள் வரை பல்வேறு சேவைகளை வழங்கி வருகிறது.
தொலைநோக்கு சிந்தனையுடன் செயல்பட்ட சேஷகிரிக்கு புகழஞ்சலி செலுத்தும் விதமாக புதுதில்லி விஞ்ஞான்பவனில் 5.8.2019 அன்று, “டாக்டர் என். சேஷகிரி நினைவு சொற்பொழிவு – 2019”-க்கு தேசிய தகவல் மையம் ஏற்பாடு செய்திருந்தது. மத்திய மனிதவள மேம்பாடு, தொலைத்தொடர்பு, மின்னணு மற்றும் தகவல் தொழில்நுட்பத்துறை இணையமைச்சர் திரு. சஞ்ஜய் தோத்ரே முன்னிலையில் நடைபெற்ற இந்த நிகழ்ச்சியில், “இந்திய மென்பொருள் தொழில் வளர்ச்சியை விரைவுபடுத்துவதில் கல்வி மற்றும் ஆராய்ச்சியின் பங்கு” என்ற தலைப்பில் சிறப்புரையாற்றிய இன்போசிஸ் நிறுவனர் திரு நாராயண மூர்த்தி, நம் நாட்டில் பொறியியல் மற்றும் தொழில்நுட்பகல்வி நிறுவனங்களின் தரத்தை மேம்படுத்த வேண்டியதன் அவசியத்தை வலியுறுத்தினார். இதன் மூலமே, வேலைக்கு ஏற்ப அறிவாற்றல் மற்றும் திறனை மேம்படுத்த முடியும் என்றும் அவர் குறிப்பிட்டார். 1982ஆம் ஆண்டு முதல், டாக்டர் சேஷகிரியுடன் தமக்கு இருந்த நட்பையும் திரு. நாராயணமூர்த்தி நினைவுகூர்ந்தார்.
சிறப்பு சேவைகள் மற்றும் கட்டுரைகள்
இந்திய கடல் பகுதியில் ஹெராயின், ஆயுதங்கள் கடத்திய இலங்கை படகு சிக்கியது: 6 பேர் சிறையில் அடைப்பு
கேரளாவின் விழிஞ்சம் கடற்கரைக்கு அப்பால், ஹெராயின் மற்றும் ஆயுதங்கள் கடத்திச் சென்ற இலங்கை படகு பிடிபட்டது. இது தொடர்பாக இலங்கையைச் சேர்ந்த 6 பேர் கைது செய்யப்பட்டு சிறையில் அடைக்கப்பட்டனர்.
உளவுத் தகவல் அடிப்படையில் கேரளாவின் விழிஞ்சம் கடற்கரைக்கு அப்பால், ‘ரவிஹன்சி’ என்ற பெயரில் சென்ற இலங்கை படகை இந்திய கடலோரக் காவல் படை மற்றும் போதைப் பொருள் கட்டுப்பாட்டு பிரிவினர் இம்மாதம் 25ம் தேதியன்று இடைமறித்து விழிஞ்சம் துறைமுகத்துக்கு கொண்டு வந்தனர். அதில் சோதனையிட்டபோது, 300.323 கிலோ ஹெராயின், 5 ஏ.கே.-47 துப்பாக்கிகள், 1000 9 எம்.எம் தோட்டாக்கள் மறைத்து வைக்கப்பட்டிருந்தது கண்டுபிடிக்கப்பட்டது. படகின் தண்ணீர் தொட்டிக்குள், 301 பாக்கெட்டுகளில் ஹெராயின் மறைத்து வைக்கப்பட்டிருந்தது. இதில் பறக்கும் குதிரை சின்னம் இருந்தது. இவற்றோடு போலி ஆவணங்கள் பலவும் கைப்பற்றப்பட்டன.
இந்த ஆயுதங்களும், ஹெராயினும் ஈரானின் சாபகர் துறைமுகத்திலிருந்து கொண்டு வரப்பட்டு இலங்கை படகிடம் ஒப்படைக்கப்பட்டது விசாரணையில் தெரியவந்தது. இதையடுத்து இந்திய கடல் பகுதி வழியாக ஆயுதங்கள் மற்றும் போதைப் பொருள் கடத்திச் சென்ற இலங்கையைச் சேர்ந்த நந்தனா, தாசப்பிரியா, குணசேகரா, செனாரத், ரணசிங்கா, நிசாங்கா ஆகிய ஆறு பேரை போதைப் பொருள் கட்டுப்பாட்டு பிரிவினர் இம்மாதம் 27ம் தேதியன்று கைது செய்து நீதிமன்றக் காவலில் வைத்தனர்.
பாகிஸ்தானைச் சேர்ந்த போதைப் பொருள் கடத்தல் கும்பலுக்கு, இதில் தொடர்பிருக்கலாம் என விசாரணையில் தெரியவந்துள்ளது. அரபிக் கடல் பகுதியில் அதிகளவிலான ஹெராயின் போதைப் பொருட்களை இந்திய அதிகாரிகளும், இதர அமலாக்கப் பிரிவினரும் பறிமுதல் செய்து வருகின்றனர். அதனால் இந்த கடத்தல் கும்பலுக்கும், அவர்களுக்கும் தொடர்பிருக்கலாம் எனத் தெரிகிறது.
இவற்றை பறிமுதல் செய்த சென்னை போதைப் பொருள் கட்டுப்பாட்டு பிரிவு மண்டல இயக்குனர் திரு அமித் கவாத்தே, கண்காணிப்பாளர்கள் திரு எம் சுரேஷ் குமார், திரு ஆசிஸ் குமார் ஓஜா, உளவுத்துறை அதிகாரிகள் திரு சைஜூ வர்கீஸ், திரு மேத்யூ வர்கீஸ், திரு சாம்சன், திருமதி பிரமிளா, திரு சண்முகம், மற்றும் இதர அதிகாரிகளின் அர்பணிப்பான முயற்சிகளை போதைப் பொருள் தடுப்புப் பிரிவு பாராட்டியுள்ளது.
இந்தத் தகவல், சென்னை போதைப் பொருள் கட்டுப்பாட்டு பிரிவு மண்டல இயக்குனர் திரு அமித் கவாத்தே வெளியிட்டுள்ள பத்திரிக்கை குறிப்பில் தெரிவிக்கப்பட்டுள்ளது.
சுற்றுலா அமைச்சகம்
பிரசாத் திட்டத்தின் கீழ் மேம்பாட்டிற்காக 19 மாநிலங்களில் 26 ஆன்மிக நகரங்கள்/இடங்கள் அடையாளம்: திரு. கே.ஜே. அல்ஃபோன்ஸ்
ஸ்வதேஷ் தர்ஷன், புனித யாத்திரை மற்றும் ஆன்மிகம், புத்துணர்ச்சி அளிப்பதற்கான தேசிய இயக்கம், பாரம்பரிய விரிவாக்க இயக்கம் மற்றும் மத்திய முகமைகளுக்கான உதவி போன்ற திட்டங்களின் மூலம் நாட்டில் சுற்றுலா தொடர்பான உள்கட்டமைப்புகளை மேம்படுத்த மாநில அரசுகள் / யூனியன் பிரதேச நிர்வாகங்களுக்கு மத்திய நிதி உதவியை சுற்றுலா அமைச்சகம் அளிக்கிறது.
பிரசாத் திட்டத்தின் கீழ் 19 மாநிலங்களில் 26 ஆன்மிக நகரங்கள்/இடங்கள் அடையாளம் காணப்பட்டுள்ளது. இதில் காஞ்சிபுரம், வேளாங்கண்ணி , வாராணசி மற்றும் மதுரா , பத்ரிநாத் மற்றும் கேதார்நாத்  மற்றும் மேற்குவங்கத்தின் பேலூர் ஆகியவை அடங்கும்.
மேலும் விவரங்களுக்கு : pib.nic.in
ரெயில்வே அமைச்சகம்
பதினைந்து சிறப்பு இணை ரயில்களுக்கான பயணச்சீட்டுகளைப் பதிவு செய்வதற்கான நிபந்தனைகளை இந்திய ரயில்வே திருத்தியமைத்துள்ளது.
இந்திய ரயில்வே 12 5. 2020 முதல் பதினைந்து சிறப்பு ரயில்களை இயக்கி வருகின்றது. பயணிகளின் வசதியைக் கருத்தில் கொண்டு இந்தப் பதினைந்து சிறப்பு இணை ரயில்களுக்கான பயணச் சீட்டுகளைப் பதிவு செய்து கொள்வதற்கான நிபந்தனைகளில் சிலவற்றை திருத்தியமைக்க இந்திய ரயில்வே முடிவு செய்துள்ளது. அவை பின்வருமாறு:
இந்த ரயில்களுக்கான முன்பதிவுக் காலம் ஏழு நாட்களாக இருந்தது. இது 30 நாட்களாக அதிகரிக்கப்பட்டுள்ளது.
இந்த ரயில்களுக்கு தத்கல் முன்பதிவு வசதி இருக்காது.
 ரத்து செய்யப்பட்ட பயணச்சீட்டுகளுக்கு எதிரான பதிவு/ காத்திருப்பு பட்டியலில் உள்ள பயணச்சீட்டுகள் ஆகியவை, இந்த ரயில்களுக்கு ஏற்கனவே உள்ள அறிவுரைகளின் படி வழங்கப்படும். காத்திருப்போர் பட்டியலில் உள்ள பயணிகள் இந்த ரயில்களில் ஏற அனுமதிக்கப்படமாட்டார்கள்.
ரயில்கள் புறப்படும் நேரத்திற்கு குறைந்தபட்சம் நான்கு மணி நேரத்துக்கு முன்னதாக முதலாவது பட்டியல்  தயாரிக்கப்படும்.. இரண்டாவது பட்டியல், ரயில் புறப்படும் நேரத்திற்கு, குறைந்தபட்சம் இரண்டு மணி நேரம் முன்னதாகத் தயாரிக்கப்படும். . முதல் மற்றும் இரண்டாவது பட்டியல் வெளியிடப்படும் இடைப்பட்ட காலத்தில் கரண்ட் புக்கிங் முன்பதிவு வசதி அனுமதிக்கப்படும்.
அஞ்சல் அலுவலகங்கள்,யாத்ரீகர்கள், பயணச்சீட்டு சுவிதா கேந்திரா உரிமம் பெற்றவர்கள் உட்பட கணினிமயமாக்கப்பட்ட அனைத்து பிஆர்எஸ் PRS கவுண்டர்கள் மூலமாகவும், ஐஆர்சிடிசி அங்கீகாரம் பெற்ற முகவர்கள் உட்பட பொது ஆன்லைன் முன்பதிவு சேவை மூலமாகவும், பொதுச் சேவை மையங்கள் மூலமாகவும் ஆன்லைன் முன்பதிவு செய்யும் வசதியும் அனுமதிக்கப்பட்டுள்ளது.
24 மே 2020 முதல் ரயில்களுக்கான முன்பதிவு செய்யப்படும் முன்பதிவிற்கும், 31 மே 2020 முதல் இயங்கக்கூடிய ரயில்களுக்கு முன் பதிவு செய்வதற்கும் மேலே குறிப்பிடப்பட்டுள்ளா திருத்தியமைக்கப்பட்ட நிபந்தனைகள் பொருந்தும்.
பிரதமர் அலுவலகம்
முதன்முறையாக, அயல்நாடுகளில் உள்ள இந்தியத் தூதரகங்களின் தலைவர்களுடனும், வர்த்தக மற்றும் தொழில்துறையினருடனும் பிரதமர் ஆகஸ்ட் 6-ந் தேதி கலந்துரையாட உள்ளார்
“உள்ளூர் தயாரிப்பு உலகளவில் செல்கிறது – உலகத்திற்காக இந்தியாவில் தயாரிப்போம்” என்று பிரதமர் பிரகடனம் செய்ய உள்ளார்
பிரதமர் திரு.நரேந்திர மோடி, வெளிநாடுகளில் உள்ள இந்தியத் தூதரகங்களின் தலைவர்களுடனும், நம் நாட்டின் வர்த்தக மற்றும் தொழில்துறை பங்குதாரர்களுடனும், ஆகஸ்ட் 6-ந் தேதி அன்று மாலை ஆறு மணிக்கு காணொலி மூலம் உரையாட உள்ளார். இந்த நிகழ்ச்சியில், “உள்ளூர் தயாரிப்பு உலகளவில் செல்கிறது - உலகத்திற்காக இந்தியாவில் தயாரிப்போம்” என்று பிரதமர் பிரகடனம் செய்ய உள்ளார்.
ஏற்றுமதி, மிகப்பெரிய அளவில் வேலைவாய்ப்புகளை உருவாக்க வல்லது. குறிப்பாக, சிறு, குறு மற்றும் நடுத்தர தொழில்துறைகளிலும், உழைப்பு அதிகம் தேவைப்படும் தொழிலாளர்களைச் சார்ந்த துறைகளிலும், உற்பத்தித் துறைகளிலும் அதிக வேலைவாய்ப்புகளை உருவாக்க வல்லது. இதனால், ஒட்டுமொத்த பொருளாதாரமும் பயன்பெறும். இந்தியாவின் ஏற்றுமதி, உலகளாவிய வர்த்தகத்தில் அதன் பங்கை மேம்படுத்துவது மற்றும் விரிவுபடுத்துவது ஆகியவற்றில் கவனம் செலுத்துவதே, இந்தக் கலந்துரையாடலின் நோக்கமாகும்.
நமது ஏற்றுமதித் திறனை விரிவுபடுத்துவதற்கும், உலகளாவிய தேவையைப் பூர்த்தி செய்ய உள்ளூர் திறன்களை பயன்படுத்துவதற்கும், அனைத்து பங்குதாரர்களையும் ஊக்குவிப்பதே இந்தக் கலந்துரையாடலின் இலக்காகும்.
இந்தக் கலந்துரையாடலில், மத்திய வர்த்தகத் துறை அமைச்சரும், வெளியுறவுத் துறை அமைச்சரும் பங்கேற்க உள்ளனர். 20-க்கும் மேற்பட்ட துறைகளின் செயலாளர்கள், மாநில அரசு அதிகாரிகள், ஏற்றுமதி மேம்பாட்டு கவுன்சில் மற்றும் வர்த்தக சங்கங்களின் உறுப்பினர்கள் ஆகியோர் இதில் கலந்து கொள்கிறார்கள்.
குடியரசுத் துணைத் தலைவர் செயலகம்
வரி விதிப்பு முறையை மேலும் எளிமைப்படுத்த குடியரசு துணைத்தலைவர் வலியுறுத்தல்
தாமாக வரி செலுத்துவதை ஊக்குவித்து, வழக்குகளின் எண்ணிக்கையை குறைக்க வரி நடைமுறையை மேலும் எளிமைப்படுத்த வேண்டுமென குடியரசு துணைத் தலைவர் திரு.எம்.வெங்கையா நாயுடு இன்று வலியுறுத்தியுள்ளார். சிக்கலான மற்றும் கடினமான நடைமுறைகளை மாற்றியமைக்க அரசு மேற்கொண்டு வரும் முயற்சிகளை பாராட்டிய அவர், நிலையான, பயனாளருக்கு உகந்த மற்றும் நாட்டில் வெளிப்படையான வரிவிதிப்பு முறையை ஏற்படுத்துவதற்கான முயற்சிகளை தீவிரப்படுத்த வேண்டுமென கேட்டுக் கொண்டார்.
நாக்பூரில் உள்ள தேசிய நேரடி வரி பயிற்சி நிறுவனத்தில் இன்று நடைபெற்ற இந்திய வருவாய் பணி , பயிற்சி அதிகாரிகளின் 74-வது அணியின் பயிற்சி நிறைவு நிகழ்ச்சியில் பேசிய குடியரசு துணைத் தலைவர், வெளிப்படையான மற்றும் வரிசெலுத்துவோருக்கு உகந்த நிர்வாகத்தை ஏற்படுத்துவதை நோக்கிய நமது முயற்சியில் தொழில்நுட்பம் பேருதவி செய்வதாக குறிப்பிட்டார். “உள்ளார்ந்த நிதி சேவை, சேவை வழங்குவதை எளிதாக்குதல் மற்றும் நலத்திட்டங்களில் உள்ள குறைபாடுகளை சீரமைக்க டிஜிட்டல் தொழில்நுட்பத்தை பயன்படுத்துவது மிகவும் முக்கியம்” என்று அவர் தெரிவித்தார்.
குடிமைப்பணி அதிகாரிகள் அனைவரிடமிருந்தும் அதிக திறன் மற்றும் ஒருங்கிணைந்த செயல்பாட்டை நாடு எதிர்பார்ப்பதாக குறிப்பிட்ட அவர், அதிகாரிகள் தங்களது சேவையில் உயர் தரத்தை உருவாக்குவதோடு மக்களின் வாழ்க்கையில் ஆக்கப்பூர்வ மாற்றத்தை ஏற்படுத்தும் விதமாக நடைமுறைகளை மேம்படுத்த வேண்டுமெனவும் கேட்டுக் கொண்டார். “தற்போதைய நிலையே தொடர்வதில் நமக்கு உடன்பாடு இல்லை. நமது சுயராஜ்ஜியத்தை நல்லாட்சியாக மாற்றுவதையே நாங்கள் விரும்புகிறோம்” என்றும் அவர் வலியுறுத்தினார்.
வரிவசூல் மூலம் தேசத்தைக் கட்டமைப்பதில் இந்திய வருவாய் பணி அதிகாரிகள் முக்கியப் பங்கு வகிப்பதாக குறிப்பிட்ட திரு.நாயுடு, வரிசட்டங்கள் மற்றும் நடைமுறைகளை அனைவருக்கும் எளிதில் புரியும்படியாக மாற்றுவதன் மூலம் நாட்டின் குடிமக்கள் உரிய நேரத்தில் மனமுவந்து, சிரமமின்றி வரிசெலுத்த வகை செய்ய வேண்டுமெனவும் கேட்டுக் கொண்டார். மகா பாரதத்தில் உள்ள ஒப்புமை ஒன்றை சுட்டிக்காட்டிய அவர், ஆட்சியாளர் என்பவர், மலர்களுக்கு எவ்வித பாதிப்பையும் ஏற்படுத்தாமல், மலர்களிலிருந்து தேனை உறிஞ்சும் தேனீக்கள் போல, மக்களிடமிருந்து வரிவசூல் செய்பவராக இருக்க வேண்டும் என்றார்.
தொடர் மேல்முறையீடுகளை தவிர்க்கும் வகையிலான சச்சரவு மேலாண்மை, முக அறிமுகமற்ற நிர்வாகம் மற்றும் வரிசெலுத்துவோரின் ஆவணங்களை ஏற்றுக் கொள்ளுதல் போன்ற சமீப ஆண்டுகளில் மேற்கொள்ளப்பட்ட பல்வேறு சீர்திருத்தங்களுக்காக மத்திய நேரடி வரிகள் வாரியத்திற்கு குடியரசு துணைத் தலைவர் பாராட்டுத் தெரிவித்தார். “வரிசெலுத்துவோருக்கும், வரிவிதிப்போருக்கும் இடையேயான கலந்துரையாடல்கள் நம்பிக்கை உணர்வு, வெளிப்படைத்தன்மை மற்றும் பரஸ்பர மரியாதை போன்றவற்றை கொண்டதாக இருக்க வேண்டுமென்பதில் நான் உறுதியான நம்பிக்கைக் கொண்டிருக்கிறேன்” என்றும் அவர் தெரிவித்தார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1821319
குடியரசுத் துணைத் தலைவர் செயலகம்
பிரதமர் திரு மோடியின் வெற்றிக்கான காரணங்களை குடியரசுத் துணைத் தலைவர் பட்டியலிட்டார்
நவீன இந்தியாவின் மிகவும் பிரபலமான மற்றும் பெரிய தலைவர்களில் ஒருவர் என்று பிரதமர் திரு நரேந்திர மோடியை வர்ணித்த குடியரசுத் துணைத் தலைவர் திரு எம் வெங்கய்ய நாயுடு, பிரதமர் திரு மோடியின் வெற்றிக்கான காரணங்களை பட்டியலிட்டார்.
20 ஆண்டுகளாக குஜராத்தின் முதல்வராகவும், பிரதமராகவும் பல்வேறு துறைகளில் திரு மோடியின் சிந்தனைகள் மற்றும் செயல்பாட்டின் பல்வேறு அம்சங்களை வெளிக்கொண்டு வரும் வகையிலான 22 கள நிபுணர்களின், 21 கட்டுரைகளின் தொகுப்பான 'மோடி @ 20: ட்ரீம்ஸ் மீட் டெலிவரி' என்ற நூலை அவர் வெளியிட்டார்.
திரு மோடியின் சிந்தனை, வழிமுறைகள் மற்றும் தொலைநோக்குப் பார்வை பற்றிய தமது உரையில், பல்வேறு பண்புகளை குடியரசுத் துணைத் தலைவர் பட்டியலிட்டார். இவை திரு மோடியை ஒரு தனித்துவமான தலைவராகவும், செயல்பாட்டாளராகவும் மாற்றியுள்ளன என்று அவர் கூறினார்.
தனித்துவமான அனுபவப் பயணம், உழைப்பு, ஆர்வம், ஆற்றல், மக்களின் சிரமங்களைப் பற்றிய ஆழமான புரிதல், கனவு காணவும், பெரிதாகச் சிந்திக்கவும் தைரியம், உறுதிப்பாடு ஆகியவை திரு மோடியை வெற்றியடையச் செய்கிறது என்று திரு வெங்கய்ய நாயுடு குறிப்பிட்டார்.
நலன் மற்றும் மேம்பாட்டு முன்முயற்சிகளை இந்திய அளவில் செயல்படுத்துவதற்கு முன்னர், அவற்றை குஜராத்தில் பரிசோதனை செய்ததற்காக திரு மோடியை ஒரு விஞ்ஞானி என்று குடியரசுத் துணைத் தலைவர் புகழாரம் சூட்டினார்.
வாக்குறுதிகள், செயல்திறன் மற்றும் செயல்பாடுகள் திரு மோடியின் 'நம்பிக்கையின் அரசியலை' குறிக்கின்றன என்று கூறிய அவர், பிரதமர் திரு மோடியின் தலைமையின் கீழ் இந்தியா உலகளவில் அங்கீகரிக்கப்பட்டு மதிக்கப்படுகிறது என்றார். தாமதமான செயலாக்கம் மற்றும் மெதுவான முன்னேற்றத்தால் மட்டுமே பிரதமர் பொறுமையிழக்கிறார் என்று அவர் மேலும் குறிப்பிட்டார்.
மத்திய உள்துறை மற்றும் கூட்டுறவுத்துறை அமைச்சர் திரு அமித் ஷா, வெளியுறவுத் துறை அமைச்சர் டாக்டர் எஸ் ஜெய்சங்கர், பிற மூத்த அமைச்சர்கள், நாடாளுமன்ற உறுப்பினர்கள், உயர் அரசு அதிகாரிகள் மற்றும் பல்வேறு துறைகளைச்சேர்ந்த பிரமுகர்கள் விழாவில் கலந்து கொண்டனர்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleseDetail.aspx?PRID=1824428
பிரதமர் அலுவலகம்
இந்தியக் கம்யூனிஸ்ட் கட்சியின் மூத்தத் தலைவர் குருதாஸ் தாஸ்குப்தா மறைவுக்குப் பிரதமர் இரங்கல்
இந்தியக் கம்யூனிஸ்ட் கட்சியின் மூத்தத் தலைவர் குருதாஸ் தாஸ்குப்தா மறைவுக்குப் பிரதமர் திரு நரேந்திர மோடி இரங்கல் தெரிவித்துள்ளார்.
“தமது கொள்கைகளை மிகுந்த உறுதியோடும், தெளிவாகவும் எடுத்துரைப்பவர்களில் ஒருவராக இருந்தவர் திரு குருதாஸ் தாஸ்குப்தா. நாடாளுமன்றத்தில் அவரது குரல் வலுவாக இருந்தது. இவரின் தலையீடுகள் அரசியல் வேறுபாடுகளுக்கு அப்பாற்பட்டு உன்னிப்பாக கவனிக்கப்பட்டன. அவரது மறைவு கவலை அளிக்கிறது. அவரது ஆன்மா சாந்தியடையட்டும்” என்று பிரதமர் கூறியுள்ளார்.
•••••••••••
(Visitor Counter : 59
சுகாதாரம் மற்றும் குடும்ப நலத்துறை அமைச்சகம்
மருத்துவ அறிவியலில் தேசிய தேர்வுகள் வாரியத்தின் 42-வது நிறுவன தின விழாவில் மத்திய அமைச்சர்கள் டாக்டர் மன்சுக் மாண்டவியா, பேராசிரியர் எஸ்.பி. சிங் பாகேல் பங்கேற்பு
மருத்துவ அறிவியலில் தேசிய தேர்வுகள் வாரியத்தின் 42-வது நிறுவன தின விழாவில் மத்திய சுகாதாரம் மற்றும் குடும்ப நலத்துறை அமைச்சர் டாக்டர் மன்சுக் மாண்டவியா கலந்து கொண்டு சிறப்புரையாற்றினார். இணையமைச்சர் பேராசிரியர் எஸ். பி. சிங் பாகேல், நிதி ஆயோக் உறுப்பினர்  டாக்டர் வி.கே.பால் உள்ளிட்டோர் நிகழ்ச்சியில் கலந்து கொண்டனர். 9 புதிய முன்முயற்சிகளையும் மத்திய அமைச்சர் தொடங்கி வைத்தார்.
நிகழ்ச்சியில் பேசிய அமைச்சர் டாக்டர் மன்சுக் மாண்டவியா, நாட்டின் வளர்ச்சியில் மருத்துவத்துறை அளப்பரிய பங்கு வகிப்பதாகக் கூறியதுடன், வரும் ஆண்டுகளில் வளர்ந்த நாடாக இந்தியாவைக் கட்டமைப்பதில் மாணவர்கள் உறுதுணையாக இருக்க வேண்டும் என்று கேட்டுக்கொண்டார். ஆரோக்கியமான சமூகம் மற்றும் ஆரோக்கியமான நாட்டின் தேவைகளைப் பூர்த்தி செய்வதற்கு சிறந்த மருத்துவ சேவைகள், நிபுணத்துவமிக்க மருத்துவர்களை உருவாக்கும் திறனை இந்தியா பெற்றுள்ளது என்று அவர் தெரிவித்தார்.
நிகழ்ச்சியில் பேசிய பேராசிரியர் எஸ்.பி. சிங் பாகேல், தொலைதூரப் பகுதிகளில் வசிப்பவர்களுக்கும் மருத்துவ சேவைகளைக் கொண்டு சென்று நலிவடைந்த பிரிவினரும் பயனடையும் வகையிலான ஆயுஷ்மான் பாரத் மருத்துவ கணக்கு அட்டை சுதந்திர இந்தியாவின் மிகப்பெரிய முன்னேற்றங்களுள் ஒன்று என்று குறிப்பிட்டார்.
மகளிர் சக்தி விருதுகள் உட்பட பல்வேறு பிரிவுகளில் மருத்துவ நிபுணர்களுக்கு டாக்டர் மாண்டவியாவும், பேராசிரியர் எஸ்.பி. சிங் பாகேலும் விருதுகளை வழங்கினார்கள். டாக்டர் வி.கே. பாலுக்கு சிறந்த செயல்பாட்டிற்கான மருத்துவ அறிவியலில் தேசிய தேர்வுகள் வாரிய தலைவர் விருது வழங்கப்பட்டது.
----
PKV/BR/KPG
(Visitor Counter : 107
கப்பல் போக்குவரத்து அமைச்சகம்
பாரதீப் துறைமுக கழகத்தில் 15 நாள் தூய்மைப் பணி
விடுதலையின் அம்ரித் மகோத்ஸவ கொண்டாட்டத்துடன், 15 நாள் தூய்மை பணியையும் பாரதீப் துறைமுகக் கழகம் தொடங்கியது. பாரதீப் துறைமுக கழக துணைத் தலைவர் திரு ஏ.கே.போஸ், தூய்மை உறுதி மொழியை வாசித்தார். அனைத்து துறைத் தலைவர்களும், துணைத் தலைவர்களும் உறுதி மொழியை எடுத்துக் கொண்டனர். நிர்வாக கட்டிடத்தை சுற்றிலும், பொறியில் துறையினர் சுத்தப்படுத்தும் பணிகளை மேற்கொண்டனர்.
இந்த 15 நாள் தூய்மை பணிக்கான திட்டங்கள் ஏற்கனவே தயாரிக்கப்பட்டுள்ளன. ஊழியர்கள் இடையே தூய்மை பற்றிய விழிப்புணர்வை ஏற்படுத்துதல், துறைமுக வளாகத்தில் பேனர்கள் வைப்பது, நகரின் முக்கிய இடங்களில் டிஜிட்டல் பேனர்கள் வைப்பது போன்ற பல நடவடிக்கைகள் மேற்கொள்ளப்படவுள்ளன.
கொரோனா நெருக்கடி காரணமாக சமூக இடைவெளியுடன், இந்த திட்டங்கள் மேற்கொள்ளப்படவுள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1755443
----
(Visitor Counter : 116
பாதுகாப்பு அமைச்சகம்
ரூ. 3,100 கோடியில் கடற்படை வீரர்களுக்கான 3 பயிற்சிக் கப்பல்களை வாங்க எல்&டி நிறுவனத்துடன் ஒப்பந்தத்தில் கையெழுத்திட மத்திய அமைச்சரவை ஒப்புதல்
கடற்படை வீரர்களுக்கான 3 பயிற்சிக் கப்பல்களை வாங்க லார்சன் & டப்ரோ  நிறுவனத்துடன் ஒப்பந்தத்தில் கையெழுத்திட மத்திய அமைச்சரவை ஒப்புதல் அளித்துள்ளது. ரூ.3,108.09 கோடி செலவில் வாங்கப்படவுள்ள இந்தக் கப்பல்கள் உள்நாட்டிலேயே வடிவமைத்து மேம்படுத்தப்பட்டு உற்பத்தி செய்யப்படுவது  என்ற பிரிவின் கீழ் வாங்கப்பட உள்ளன. இந்தக் கப்பல்களை 2026-ம் ஆண்டு முதல் எல்&டி நிறுவனம் வழங்கத் தொடங்கும்.
இந்தக் கப்பல்கள் கடற்படையில் பெண்கள் உள்ளிட்ட பயிற்சி அதிகாரிகளின் பயிற்சித் தேவைகளைப் பூர்த்தி செய்யும். ராஜ்ய உறவுகளை வலுப்படுத்தும் விதமாக நட்பு நாடுகளின் வீரர்களுக்கும் இந்தக் கப்பல் மூலம் பயிற்சியளிக்கப்படும். பேரிடர் மீட்புப்பணிகளின் போது, மக்களை மீட்பது மற்றும் மனிதாபிமான உதவிகளுக்காகவும் இந்தக் கப்பல்கள் பயன்படுத்தப்படும்.
சென்னை காட்டுப்பள்ளி எல்&டி கப்பல்கள் கட்டும் தளத்தில் வடிவமைக்கப்பட்டு, மேம்படுத்தப்பட்டு இந்தக் கப்பல்கள் கட்டமைக்கப்படும். இந்தத் திட்டம் நான்கரை ஆண்டுகளில் 22.5 லட்சம் மனித நாட்கள் வேலைவாய்ப்பை உருவாக்கும். இந்திய கப்பல் கட்டும் துறையில் உள்ள நிறுவனங்கள், அது தொடர்பான குறு, சிறு நடுத்தர நிறுவனங்களுக்கு இத்திட்டம் அதிக வாய்ப்புகளை அளித்து ஊக்கவிக்கும். இந்தக் கப்பல்களுக்கான பெரும்பாலான உபகரணங்கள் உள்நாட்டு நிறுவனங்களால் தயாரிக்கப்படுவதால் மத்திய அரசின் முன்முயற்சியான தற்சார்பு இந்தியா மற்றும் மேக்-இன் இந்தியா திட்டங்களுக்குப் பெருமை சேர்க்கும் வகையில் இருக்கும்.